b'\n_START_ARTICLE_\nUbud\n_START_PARAGRAPH_\nUbud je mesto na indonezijskem otoku Bali, v distriktu Ubud. Le\xc5\xbei med ri\xc5\xbeevimi polji in strmimi grapami v pokrajini (regency) Gianyar. Ena izmed najpomembnej\xc5\xa1ih gospodarskih dejavnosti mesta je turizem. V mestu \xc5\xbeivi okoli 30.000 prebivalcev in je v zadnjem \xc4\x8dasu te\xc5\xbeko lo\xc4\x8diti med samim mestom in okoli\xc5\xa1kimi vasmi z ri\xc5\xbeevimi polji in gozdovi.\n_START_SECTION_\nZgodovina\n_START_PARAGRAPH_\nLegenda iz osmega stoletja pravi, da je javanski duhovnik, Rsi Markendya, meditiral na soto\xc4\x8dju dveh rek, kar je za Hindujce zelo navdihujo\xc4\x8de. Meditiral je na kraju Campuan nad dana\xc5\xa1njim Ubudom in je tukaj nato, v dolini ustanovil Gunung Lebah tempelj. Ta tempelj je \xc5\xa1e vedno cilj romarjev in doma\xc4\x8dinov._NEWLINE_Mesto je dobilo ime po balijski besedi "ubud", kar pomeni medicina. Do tega poimenovanja je pri\xc5\xa1lo, ker je mesto bilo prvotni vir zdravilnih rastlin in zeli\xc5\xa1\xc4\x8d._NEWLINE_V poznem devetnajstem stoletju Ubud postane sede\xc5\xbe fevdalnih gospodov, ki so obljubili zvestobo kralju Gianyara, v tem \xc4\x8dasu ene najmo\xc4\x8dnej\xc5\xa1ih ju\xc5\xbenobalijskih dr\xc5\xbeav. Gospodarji so bili pripadniki balijske k\xc5\xa1atrije Sukawati in so bili pomembni podporniki va\xc5\xa1kih umetnostnih dogodkov. Po prihodu Walterja Spiesa (1895-1942), nem\xc5\xa1kega slikarja rojenega v Rusiji, ki je pou\xc4\x8deval slikarstvo, glasbo in plesno umetnost se je na Baliju za\xc4\x8del razvijati turizem. Spies in nizozemska slikarja Willem Hofker in Rudolf Bonnet (1895-1978) so pripravljali zabave in praznovanja, katerih so se udele\xc5\xbeevali tudi najve\xc4\x8dji umetniki tistega \xc4\x8das, kot Charlie Chaplin, Barbara Hutton, H.G.Wells, Vicki Baum in No\xc3\xabl Coward. Ti so pou\xc4\x8devali in usposabljali umetnike iz celega otoka, tako da je Ubud postal kulturno sredi\xc5\xa1\xc4\x8de otoka._NEWLINE_Nov izbruh umetni\xc5\xa1ke energije se je zgodil po letu 1960, po prihodu nizozemskega slikarja Ariea Smita (1916-2016), ki je do svoje smrti \xc5\xbeivel na Baliju. Takrat se je razvilo veliko novih umetni\xc5\xa1kih gibanj._NEWLINE_Balijski turisti\xc4\x8dni boom v poznih \xc5\xa1estdesetih letih dvajsetega stoletja je mo\xc4\x8dno razvil mesto, ki pa je \xc5\xa1e vedno ostalo predvsem sredi\xc5\xa1\xc4\x8de umetni\xc5\xa1kega ustvarjanja.\n_START_SECTION_\nUlice\n_START_PARAGRAPH_\nGlavna ulica v Ubudu se imenuje Jalan Raya Ubud (Jalan Raya pomeni glavna ulica), ki poteka skozi sredi\xc5\xa1\xc4\x8de mesta of vzhoda proti zahodu. Dve dolgi cesti, imenovani Jalan Monkey Forest in Jalan Hanoman potekata od Jalan Raya Ubud proti ju\xc5\xbenemu delu mesta.\n_START_SECTION_\nZnamenite zgradbe\n_START_PARAGRAPH_\nPuri Saren Agung je velika pala\xc4\x8da, ki le\xc5\xbei na prese\xc4\x8di\xc5\xa1\xc4\x8du Jalan Raye Ubud in Monkey Forest ulic. To je bila rezidenca zadnjega vladajo\xc4\x8dega monarha Ubuda, Tjokorda Gede Agung Sukawatija (1910-1978). Pala\xc4\x8da je \xc5\xa1e vedno v lasti kraljeve dru\xc5\xbeine. Plesne predstave in slovestnosti se \xc5\xa1e vedno odvijajo v dvori\xc5\xa1\xc4\x8du pala\xc4\x8de. Sama pala\xc4\x8da je bila tudi eden izmed prvih hotelov v Ubudu._NEWLINE_V mestu in okolici so \xc5\xa1tevilni hindujski templji, kot so Pura Desa Ubud, ki je glavni tempelj, Pura Taman Saraswati in Pura Dalem Agung Padangtegal, tempelj smrti. Gunang Kawi tempelj je mesto kraljevih grobnic. Goa Gajah tempelj, znan tudi kot slonja jama ali slonji tempelj se nahaja izven mesta, v strmi dolini, v bli\xc5\xbeini mesta Bedulu._NEWLINE_V bli\xc5\xbeini Pejenga je tempelj posve\xc4\x8den svetemu izviru vode. V templju je najve\xc4\x8dji posami\xc4\x8dni izvir vode v obliki bobna izdelan iz brona. Izdelan je \xc5\xbee 300 let pred na\xc5\xa1im \xc5\xa1tetjem in je danes poleg romarjev, ki se pridejo okopati v sveti vodi, tudi cilj \xc5\xa1tevilnih tujih turistov. Na vodnjaku je mo\xc5\xbeno videti tudi starodavne simbole sre\xc4\x8de, imenovane svastika, ki jih je pozneje zlorabil nem\xc5\xa1ki nacizem.\n_START_SECTION_\nGospodarstvo\n_START_PARAGRAPH_\nGospodarstvo Ubuda je zelo odvisno od turizma, ki se osredoto\xc4\x8da na kulturo, jogo in naravo. V nasprotju z glavnim turisti\xc4\x8dnim delom otoka Bali, ima Ubud gozdove, reke, ni\xc5\xbeje temperature in manj prometnih zastojev, \xc4\x8deprav se je promet v 21. stoletju mo\xc4\x8dno pove\xc4\x8dal. V mestu je veliko hotelov, ve\xc4\x8djih ali buti\xc4\x8dnih, ki so izhodi\xc5\xa1\xc4\x8dne to\xc4\x8dke za obiske gora. V  Ubudu ponujajo tudi zdravili\xc5\xa1\xc4\x8da in kopali\xc5\xa1\xc4\x8da. Kmetje se poleg pridelave ri\xc5\xbea ukvarjajo tudi s pridelavo sade\xc5\xbea durian.\n_START_SECTION_\nPromet\n_START_PARAGRAPH_\nUbud je povezan s cesto z Denpasarjem, glavnim mestom otoka in turisti\xc4\x8dnimi to\xc4\x8dkami na jugu Balija, z naselji Kuta, Denpasar, Legian, Seminjak, Tuban, Jimbaran. Mesto je povezano tudi z mednarodnim letali\xc5\xa1\xc4\x8dem v Denpasarju, ki je drugo najve\xc4\x8dje indonezijsko letali\xc5\xa1\xc4\x8de.\n_START_SECTION_\nKultura\n_START_PARAGRAPH_\nMesto z okolico ima \xc5\xa1tevilne umetnostne muzeje, kot so Renaissance Museum Blanco, Lukisan muzej Puri, Art Museum Neka in Agung Rai Museum of Art. V bli\xc5\xbeini mesta je tudi muzej Rudana v Peliatanu._NEWLINE_Tek Tok je tradicionalen balijski ples, ki ga spremlja glasbeni zvok ust imenovan "Tek Tok", zdru\xc5\xbeen z razli\xc4\x8dnimi kombinacijami gibanja telesa in drugih zvokov. Tek Tok plesna zgodba je vzeta iz Mahabharata. Vojna med pravi\xc4\x8dnostjo in zlom  je postala del filozofije \xc5\xbeivljenja, ki nikoli ni kon\xc4\x8dana. Zgodba "Draupadi Parva" v Tek Tok plesu daje moralno sporo\xc4\x8dilo, ko \xc5\xbeenska, ki pooseblja vrednote potrpljenja, \xc5\xbertvovanja, so\xc4\x8dutja, predanosti in svete iskrenosti tega ne spo\xc5\xa1tuje, potem bodo nesre\xc4\x8de in katastrofe doletele kraljestvo ali dr\xc5\xbeavo. Ta zgodba daje tudi sporo\xc4\x8dilo, da bodo resnica, krepost, predanost in resni\xc4\x8dno so\xc4\x8dutje vedno za\xc5\xa1\xc4\x8ditene z Bogom. Plesna predstava Tek Tok redno potekala v Bali Culture Center (BCC) Ubud, \xc5\xa1tirikrat tedensko.\n_START_SECTION_\nNarava\n_START_PARAGRAPH_\nMonkey Forest je naravni park, v katerem prosto \xc5\xbeivijo makak opice (Macaca fascicularis), ki se hranijo z raki. Nahaja se na ju\xc5\xbenem koncu Jalan Monkey Forest. V parku je tempelj smrti in za\xc4\x8dasne grobnice umrlih. V njih pokopavajo umrle, pred dokon\xc4\x8dnim, skupnim kremairanjem umrlih, kakor narekuje hinduizem._NEWLINE_Campuhan greben je hrib, od koder vidimo soto\xc4\x8dje dveh rek, Tukad Yeh Wos Kiwa in Tukad Yeh Wos Tengen. Tu je zgrajena pribli\xc5\xbeno 2 km dolga, meter \xc5\xa1iroka tlakovana pot do vrha hriba._NEWLINE_V okolici mesta, na jugu proti Denpasarju se nahajata dva velika \xc5\xbeivalska vrtova. V prvem so predstavljene predvsem azijske \xc5\xbeivali, s poudarkom na avtohtonih indonezijskih vrstah. Drugi \xc5\xbeivalski vrt pa predstavlja razli\xc4\x8dne vrste ptic, predvsem iz vzhodno azijskega in avstralskega podro\xc4\x8dja. V bli\xc5\xbeni je tudi manj\xc5\xa1i \xc5\xbeivalski vrt z razstavljenimi plazilci.'